Suzann Pettersen: – Jeg er alltid bråkmakeren
ARTIKKELEN ER OVER TRE ÅR GAMMEL Tross stormen etter dramaet i Solheim Cup søndag morgen, står Suzann Pettersen støtt på sitt. Hun mener det var riktig å ikke «gi bort» putten til amerikanske Alison Lee. 20-åringen trodde at Pettersen og hennes europeiske makker hadde gitt henne putten, og tok derfor opp ballen med hendene. Det endte med at USA tapte dette hullet - og så oppgjøret. – Jeg har alltid vært en bråkmaker. Det har jeg hørt helt fra skolen, gliser Suzann Pettersen der hun tar seg tid til norske journalister etter en internasjonal pressekonferanse der hun måtte svare på gjentatte spørsmål om det hun gjorde tidligere på dagen. – Jeg har ikke gjort noe galt. Det er de (amerikanerne) som gjorde noe galt, sier Tutta bestemt. – Vi ville se putten hennes. Jeg hadde ikke sagt noe om at vi ga den bort. – Hvor lang var putten etter ditt syn? – Cirka 60 centimeter. Den var lengre enn folk tror, sier Suzann Pettersen. På sosiale medier - og i tradisjonelle medier - har det stormet mot henne det siste døgnet. Det tar hun ikke så tungt. – Det er hyggelig at folk har meninger, sier hun - og legger til: – Man ønsker alltid å vinne. – Hadde Alison hatt den putten for å vinne Solheim Cup, hadde jeg ønsket å se den. Det var klart for alle oss at vi skulle fighte hele veien ut, fortsetter Pettersen og trekker frem at hun fikk medholdt av motspilleren Brittany Lincicome etter at hun påpekte regelbruddet. Til VG sa Lincicome at «regler er regler», men hun var også klar på at det var «litt usportslig» av Norges golfstjerne. – Hva gjør du hvis det skulle bli pipekonsert neste gang du skal på LPGA-turnering i USA, undrer Aftenposten. – Da får jeg bare pipe med, sier Tutta. Med seg har hun kjæresten Christian Ringvold. Også foreldrene var på plass og støttet henne på St. Leon-Rot-banen i Tyskland. Pettersen sier at hun ikke er bekymret for omdømmet sitt i USA og på LPGA-touren. – Du er klar for neste LPGA-turnering med hevet hode? – Ja, hvorfor skulle jeg ikke være det. Det var et voldsomt kok rundt Suzann Pettersen ute på banen rett etter hendelsen. Europa-sjefen Carin Koch og hennes assistent Annika Sörenstam var i opphetet diskusjon med Tutta. – Kapteinene på begge sider mistet hodet. De ville gjerne ha fakta med en gang. Det er første gang jeg har sett Annika så desperat opp i ansiktet mitt. Jeg følte jeg bare måtte forklare hva som skjedde. Det er ikke så mye mer å si. – Du klemte USA-sjef Juli Inkster etterpå. Snakket dere sammen? – Nei, hun sa ikke noe... Inkster sa på pressekonferansen etterpå at jentene hennes ga det lille ekstra etter Tutta-episoden - og at dette kanskje ble avgjørende for at de kunne vinne til slutt, selv om de lå langt bak Europa før singekampene. Tutta tapte sin kamp mot Angela Stanford. – Alison fortjente ikke det der, og jeg var rasende. Den seieren var for henne, sa Stanford på pressekonferansen. USA vant Solheim Cup med 14,5 poeng mot Europas 13,5 til tross for poenget som kom i den omdiskuterte kampen mellom Suzann Pettersen/Charley Hull og Alison Lee/Brittany Lincicome...
Suzann Pettersen (34) sier at hun ville ha gjort det samme - hvis hun hadde fått muligheten til å velge igjen.